Papersnake/gushiwen huggingface dataset:
【正宫】端正好　咏荆南佳丽
汤舜民（元代）

晓珊珊琪树荡灵风，晚辇道迷香雾，花扑扑锦乾坤望眼模糊。曲盘盘五
城十二楼前步，远腾腾似入蓬莱路。
【滚绣球】红冉冉绿依依花笼阴映玉除，清浅浅响溅溅水流香出翠渠，明朗
朗墨浸浸八龙篆太霞深处，宽绰绰静绕雕栏依翠槛展转盘纡。滑擦擦细粼粼
布金沙云阶武夫，轻厮琅琅隔琳窗霞绡响佩琚，薄设设净匀匀蒙画栏
银屏水涵云母，齐臻臻滴溜溜挂珠箔卷绣帘钩搭珊瑚。香霭霭暖溶溶树缥渺迷青
琐，气森森光闪闪金屋棱层绚碧虚，真乃是人间天上全殊。
【倘秀才】萧爽似瀛海东扶桑奥区，廓落似阆苑西蟠桃圣圃。一片天光浸玉
壶，阁门珠路Λ。复道锦氍毹，上青华洞府。
【脱布衫】丹青绘绛阙清都，奎星灿宝检灵书。龙虎卫飞天象符，风霆护太
玄琼录。
【醉太平】以琴书自娱，与道德为徒。孔情周思乃畲，摆列着牙签玉轴。
上青冥借嫦娥八窍月中兔，采神芝倩麻姑七宝山前鹿，访丹丘赁张公千岁杖头驴，
乐逍遥分福。
【尾声】近北轩竹摇烟毵毵凤展冲霄羽，对南楼松挂月矫矫龙衔照乘珠。绰
约仙君溢莅广居，玄默无为道味腴。一寸心存太古初，万里神游广漠墟。萼绿飞
琼时寄语，赤鲤青鸾频报覆。报覆道沧海碧云拱望舒，恁时节鹤驭云降王母。　元日朝贺
一声莺报上林春，五更鸡唱扶桑晓。贺三阳万国来朝，践天街车马知多少，
端的便塞满东华道。
【滚绣球】赤羽旗疏刺剌风尚高，丹墀陛湿浸浸雪未消，金銮殿淡氤氲瑞烟
缭绕，玉狮炉香馥馥兰麝风飘。银酥蜡明灿灿金莲护绛绡，采鸾扇微影影青鸾纛
翠翘，氍毹锦软茸茸平铺着宝街复道，珊瑚钩滴滴溜高簇起绣幕珠箔。九龙车霞
光闪闪明芝盖，五凤楼日色瞳瞳映赭袍，隐隐鸣鞘。
【倘秀才】鹭班文僚武僚，熊虎队龙韬豹韬，八府三司共六曹。象牙牌犀
角带，龟背凯雁翎刀，有丹青怎描？
【脱布衫】椒花颂万代歌谣，柏叶杯九酝葡萄。茵陈簇雕盘翠缕，金花插玳
筵宫帽。
【小梁州】一派仙音奏九韶，端的是锦瑟鸾箫。红牙象板紫檀槽，中和调，
天上乐逍遥。
【幺篇】瑶池青鸟传音耗，说神仙飞下丹霄。一个个跨紫鸾，一个个骑黄鹤，
齐歌齐笑，共王母宴蟠桃。
【尾声】麒麟来三岛，蛮貊貔貅静四郊。刁斗无惊夜不敲，露布无文送
青鸟。弼辅移承尽所学，虹气夔龙不惮劳。端拱无为记舜尧，祝寿年年拜天表。　题梧月堂
向朝阳春长凤枝新，拂青霄根托龙门盛，覆高堂苍玉亭亭。素华朱户相辉映，
占人间一片清虚境。
【滚绣球】青蔼蔼参差绕翠楹，光朗朗玲珑透碧棂，密匝匝护浓阴玉池金井，
轻拂拂荡微风幽韵繁声。高耸仓蔚蓝天画不成，宽绰绰广寒宫夜不扃扃，滴溜溜
挂雕檐一轮宝镜，明闪闪映珠箔万叶光晶。舞翩翩九苞迷青琐，娇滴滴半夜
嫦娥下紫清，万种幽情。
【倘秀才】银床净缤纷落英，碧天朗扶疏弄晴，夜色秋光一样明。绕枝乌不
定，捣药兔长生，尘居的自省。
【脱布衫】肃金茎白露泠泠，金炉香雾冥冥。近雕甍珠星浅淡，揭朱帘玉
河澄映。
【小梁州】虚敞似瑶台十二层，满目空清。金精光射玉壶冰，轩窗静，何用
九枝灯。
【幺篇】一襟潇洒多情兴，久已后蜕骨超形。漏渐残，人初静，雕栏独凭，
挥手唤长庚。
【随煞尾】休言五柳夸幽胜，未羡三槐播令名。自是高人乐意萦，衿带仙家
白玉京。无竹无丝乱视听，逸典奇书自幽咏。料得无因驻清景，栖息盘桓不暂停，
不由人踏破琼瑶半阶影。
送崔邠拾遗
卢纶（唐代）

皎洁无瑕清玉壶，晓乘华幰向天衢。石建每闻宗谨孝，

刘歆不敢衒师儒。谏修郊庙开宸虑，议按休征浅瑞图。

今日攀车复何者，辕门垂白一愚夫。
木平像吾友宣老所藏宣示寂久矣余因归朱方遇
吴则礼（宋代）

布袜元不破，霜雪遮头颅。
政自要老丑，肯剃颔底须。
经卷聊关身，帐座种种无。
安用古铜瓶，捉以高鼻奴。
草鞋挂龙床，九州一蚍蜉。
如何是木平，初落斤斧欤。
庞眉宣道人，缅想骨已枯旧炊玉粒饭，
洗钵独我呼。跛跛迁臣归，
饥面黧且癯。至今说法处，
井索缠辘轳。唐时李卫公，
铸铁为浮图。此塔有坏灭，
是事端勿渝。
偈三首 其一
释克勤（宋代）

金鸭香销锦绣帏，笙歌丛里醉扶归。少年一段风流事，祇许佳人独自知。
贽王容溪
陆文圭（元代）

劲竹持高节，馀花表晚香。
一飘颜子巷，六籍郑公乡。
后学师珪行，先天发宝藏。
空摧经世具，独立春山苍。
鹊桥仙 朱雀航
吴绮（清代）

效忠伤顶，衔悲补发，此地争传遗迹。春来野草不胜愁，犹自带、古人残碧。

晴虹朝亘，寒潮夜上，愁绝重来行客。八驺何日在车前，笑王郎、捶残油壁。
闻雁寄故人
徐铉（宋代）

久作他乡客，深惭薄宦非。不知云上雁，何得每年归。

夜静声弥怨，天空影更微。往年离别泪，今夕重沾衣。
避兵（丁未腊月十五日避阿克之乱）
倪钅巨（明代）

客情乡思两相关，况复遭逢兵革间。
无罪自投豺虎地，有官难御白乌蛮。
九江源尽双鱼绝，孤骑晨征一剑闲。
回首故园归未得，瘴烟寒雨满空山。
虞美人（正宫）
周邦彦（宋代）

灯前欲去仍留恋。肠断朱扉远。未须红雨洗香腮。待得蔷薇花谢、便归来。

舞腰歌版闲时按。一任傍人看。金炉应见旧残煤。莫使恩情容易、似寒灰。
慧聚杂题 月华阁
李乘（宋代）

依稀瑶径通云隙，藓石模糊数千尺。昂者如飞俯者驰，叠叠寒千翠光滴。

影高中逗日月辉，阴助草灵春不识。王屋壶中体浅深，来者增添爱山僻。

有人隐几每忘饥，姓名自愧樊中客。结庐纵拟续琴歌，却忆猿惊旧山侧。
寄幼安
周孚（宋代）

送君城西原，春水今凿冰。两州灌瓜地，一往竟未能。

衡门闭青苔，欲语谁复应。招邀西飞鸿，因得问寝兴。

向时金华翁，与君尝伏膺。清谈尚尊俎，高标忽丘陵。

梁木果尔摧，天理安可凭。吾侪鬼揶揄，可但世所憎。

霜风拉枯桑，嘱君护茵凭。我病比复加，日饭那得升。

残年卧闾巷，盛事望友朋。得见君奋飞，吾甘老薪蒸。
丙午十二月初七日下狱次日得旨发军前效力赎罪感恩述事次东坡狱中寄子由韵寄从弟佩苍实夫 其二
谢济世（清代）

尚方借剑心何壮，牌背书辞气渐低。已分黄泉埋碧血，忽闻丹阙放金鸡。

花看上苑期吾弟，萱树高堂仗老妻。且脱南冠北庭去，大宛东畔驾兰西。
寒夜即事
林尚仁（宋代）

吟苦过于颠，吟成亦自怜。冻油灯影薄，深屋语声圆。

分月照归客，避寒移卧毡。一冬少闲日，不得到梅边。
再登垂虹亭三首
杨万里（宋代）

宿酲作恼未惺松，一对湖光酒病空。
身到吴中无好处，三年两度上垂虹。
张运判
魏了翁（宋代）

悃愊汉循吏，咨询周使臣。知心三坐主，报国两门人。

綵绣方趋户，丝麻已在身。至今寒食路，孺慕镇如新。
雨中忆昙少云奉寄
张镃（宋代）

天意今年不惜凉，雨声秋后恣淋浪。单衣巳觉生絺薄，细字初淋短烛光。

画饼功名孤塞路，守株身世老江乡。吾侪政要无人识，黄叶深林气味长。
桂枝香·观木樨有感寄吕郎中
陈亮（宋代）

天高气肃。正月色分明，秋容新沐。桂子初收，三十六宫都足。不辞散落人间去，怕群花、自嫌凡俗。向他秋晚，唤回春意，几曾幽独。
是天上、余香剩馥。怪一树香风，十里相续。坐对花旁，但见色浮金粟。芙蓉只解添秋思，况东篱、凄凉黄菊。入时太浅，背时太远，爱寻高躅。
潭师潘德鄜生辰
陈傅良（宋代）

落南添得黑髭归，归与相忘草木知。
岳麓沈沈秋柝静，湘波穆穆夜帆迟。
人间公论今何在，柱下家声此不疑。
但欲公年如卫武，为留淇澳变风诗。
袁仪卿自征播归
董其昌（明代）

间关百战后，绝域独归时。出塞今如此，逃虚意可知。

垂帘谈老易，舍筏證禅支。留取门旂姓，长惊海外夷。
宝象峰胜因寺
方信孺（宋代）

鸿蒙谁辟此山川，龙象新开二十年。
最恨东坡早仙去，只教蒲涧入诗篇。
拟古
顾梦圭（明代）

雍雍云中雁，八月徂南方。
念彼北风来，怛焉怀稻粱。
九月气已凄，十月繁冰霜。
生来毛羽单，高飞不成行。
君门有钟鼓，听之徒自伤。
陈秀才亭际木兰
方干（唐代）

昔见初栽日，今逢成树时。存思心更感，绕看步还迟。

蝶舞摇风蕊，莺啼含露枝。裴回不忍去，应与醉相宜。
都门春感杂诗二十章寓崇文门试邸作 其二十
姚燮（清代）

剑逢雷焕岂终沦，天宝光芒射斗新。未分暮年悲烈士，漫援绝代赋佳人。

浇胸上下千秋史，托迹中央四角轮。对酒当歌吾醉矣，起看天碧夜无尘。
重经石佛闸望岸傍阁而赋之
严嵩（明代）

梵阁临江记昔攀，白云苍桧锁禅关。波澜极浦浮高栋，雾霭疏林出断山。

尽日帆樯经树杪，早时钟鼓落人间。尘劳未息堪惆怅，又送官航此路还。
午憩筠庵
杨万里（宋代）

筠庵偶坐处，适当树阙间。
远山不见我，而我见远山。
清风隔江来，宛转入松关。
翠蕉自摇扇，白羽得暂闲。
可怜三竹床，睡遍复循环。
秋暑自秋暑，山寒自山寒。
小吟聊适意，美恶不必删。
寓精道斋有感怀家山二首 其二
唐庚（宋代）

悠悠功业老堪怜，旧事凭谁可共论。直欲酒中赊快乐，尚能花里觅寒温。

诗书误我成何事，岁月侵人不见痕。汾水年年秋雁到，庾郎何处不销魂。
邀同寮饮钟学正第一枝
萧立之（宋代）

前溪后溪两玉虹，半村半郭地百弓。上有车盖青童童，下有一亩幽人宫。

筑亭方方罗十客，八面玲珑受风日。楣间谁扁第一枝，雪里寒梅破孤寂。

我如爱竹王子猷，不问主人携共游。衙声已送白鸟远，醉倒更为斜阳留。

马嘶人散桥南道，灯火匆匆城闭早。一川风雨酒醒时，明月簿书尘压帽。
端午后顿热
杨万里（宋代）

只今新暑已歊然，作么禁当六月天。飞上风前最凉处，年年输与柳梢蝉。
伏夜苦暑神游四景意可清凉 其一 夕庭梧云
郭之奇（明代）

亭亭为盖当庭在，如合如离阴晻暧。参差远意去无穷，一片容光花木内。

含风吹人凉沁衣，叶外枝头秋欲飞。凝思此夕知谁待，亦望当年游子归。
上皇西巡南京歌十首
李白（唐代）

胡尘轻拂建章台，圣主西巡蜀道来。

剑壁门高五千尺，石为楼阁九天开。

九天开出一成都，万户千门入画图。

草树云山如锦绣，秦川得及此间无。

华阳春树号新丰，行入新都若旧宫。

柳色未饶秦地绿，花光不减上阳红。

谁道君王行路难，六龙西幸万人欢。

地转锦江成渭水，天回玉垒作长安。

万国同风共一时，锦江何谢曲江池。

石镜更明天上月，后宫亲得照蛾眉。

濯锦清江万里流，云帆龙舸下扬州。

北地虽夸上林苑，南京还有散花楼。

锦水东流绕锦城，星桥北挂象天星。

四海此中朝圣主，峨眉山下列仙庭。

秦开蜀道置金牛，汉水元通星汉流。

天子一行遗圣迹，锦城长作帝王州。

水绿天青不起尘，风光和暖胜三秦。

万国烟花随玉辇，西来添作锦江春。

剑阁重关蜀北门，上皇归马若云屯。

少帝长安开紫极，双悬日月照乾坤。
小麦青青歌
洪朋（宋代）

小麦青青大麦枯，新妇城边守茅蒲。不妨执热饷妇姑，奄观铚艾相喧呼。

黄云好在玄云起，雨如车轮未渠已。绣衣使者问麦秋，今年麦秋又如此。
萧宅二三子赠答诗二十首。石让竹
卢仝（唐代）

自顾拨不转，何敢当主人。竹弟有清风，可以娱嘉宾。
南充县野翁亭
吕陶（宋代）

势利纷纷万虑侵，县亭聊可一登临。目前不近将迎路，尘外能消富贵心。

燕处自知如隐遁，纵谈谁更及浮沉。时平乐得常栖地，且向幽閒寄楚吟。
锄菜
陆游（宋代）

江湖霜雪薄，终岁富嘉蔬。菘韭常相续，莴蔓亦有馀。

家贫缺粱肉，身病忌蛙鱼。幸有荒畦在，何妨日荷锄。
诗一首
杨蟠（宋代）

谁与画图传胜迹，忽从诗字得清晖。
江山厉厉皆堪数，不记当年几醉归。
咏珠灯次少宗伯马先生韵
杨廉（唐代）

上元灯事颇争妍，谛视高堂席屡前。太极团团明假象，恒星粲粲各归躔。

难将缀语随寒士，祇合娱情照绮筵。一自阳春题品后，搢绅无数续诗篇。
夜宿确荦 其二
程本立（明代）

边塞风尘息，山林日月闲。禾泥田舍老，曾戍部初关。
史合州挽诗
魏了翁（宋代）

昔忝东川使，知公才諝长。
莫邪宁是利，薤本未为强。
横槊悲秋塞，凝香送夕阳。
边关正多事，感慨卧龙冈。
山鹊
司空图（唐代）

多惊本为好毛衣，只赖人怜始却归。

众鸟自知颜色减，妒他偏向眼前飞。
峡中
洪咨夔（宋代）

清猿遗响落三巴，树老霜迟叶未霞。
大抵近南春易早，梅花开尽又桃花。
胡文选葡萄为戴主事宝题
韩雍（明代）

贰师将军破西域，佳种传来满中国。上林苑里栽更多，铨曹遗老曾亲食。

爱兹品味珍且长，朝回墨洒云烟香。盘柯蔓衍交密叶，结实磊落垂浓光。

恍如青油帐幕攒翠羽，又如黑水晶珠贯金缕。清宵凝露坠龙须，白昼腾霜笼马乳。

戴君得之拱璧同，求题愧我非诗翁。解酲不羡魏文帝，奉母空怀陈侍中。
闻岩起至以诗先寄 其一
韦骧（宋代）

宝峰亭下菊鲜鲜，妩媚秋风似可怜。欲摘一枝分玉盏，星轺莫惜屡扬鞭。
丁未仲春思乡味会之乐简寄董伯虎
曾丰（宋代）

天下清明节，江南笋蕨天。
乱生无事种，争卖不论钱。
带醋香醒鼻，和糟味滑咽。
季鹰莼菜念，徒更杂鱼鲜。
寄四明史雪汀
顾逢（宋代）

每见江湖友，相逢说项斯。
未能通去信，先得寄来诗。
汀上雪晴日，山中梅放时。
何当携手出，同谒老逋祠。
送台州唐兴陈明府
李频（唐代）

见说海西隅，山川与俗殊。宦游如不到，仙分即应无。

瀑布当公署，天台是县图。遥知为吏去，有术字惸孤。
过西兴
刘过（宋代）

奔涛汹涌欲骑鲸，船去钱塘棹不停。
何日子胥鞭楚墓，伤时周不泣新亭。
蚊虻过耳蛮音恶，虾虻薰人海气腥。
吴下阿蒙非昔日，眼高相对有谁青。
金刚随机无尽颂·法界通花分第十九
释印肃（宋代）

大千堆七窦，不及黄头老。
刹刹等微尘，当□日杲杲。
高邮露筋庙二首 其二
薛瑄（明代）

囋血其如利觜何，荒陂一夕死贞娥。从教筋骨当年露，嬴得清名世不磨。
偈倾一百六十九首
释智朋（宋代）

三回四度，不曾入得径山门。
万恨千愁，今日落在弟子手。
只得欢喜忍受。
满江红·落魄高人
林正大（宋代）

落魄高人，拼百万、青铜一醉。挥素手、朱绳一抹，四筵惊起。催织寒虫秋弄月，叫群独雁天浮水。更黄鹂、紫燕对春风，争繁脆。悲楚国，羁臣意。怜汉女，逾千里。似深闺恩怨，共相汝尔。我有江南丘壑趣，此弦能道心中事。要曲肱、时听写松风，云窗里。
空庭
姚燮（清代）

空庭微雨过，老藓绿都生。茗熟烟犹冻，云低叶转明。

翻书徵宿义，理瑟遣孤情。隔幕疏桐籁，泠然拂鸟声。
童丱须知 其二
史浩（宋代）

异物丛珍品最高，此心不可动纤毫。西戎慕义陈方物，太保犹先作旅獒。
姚夫人挽歌词
范成大（宋代）

衿帨虞鳏后，诗书孟母邻。高怀琴意静，晚福诏恩新。

自古悲风木，于今咏涧蘋。松铭无溢美，百世考坚珉。
雨夕同叶敛之论诗赋赠 其一
韩上桂（明代）

文章关大化，体格自天成。勿以一时尚，而将千古轻。

先民悬往范，晚代习新声。砥柱今谁在，狂澜且振倾。
莫恼翁
王观（宋代）

谷垂乾穗豆垂角，雨足年登不胜乐。乌巾紫领银须长，白酒满杯翁自酌。

翁醉不知秋色凉，儿捋翁须孙撼床。莫恼翁，翁年已高万事慵。
山居二首 其一
饶节（宋代）

小径深通竹，疏篱巧过藤。冷猿啸古木，饥鹭啄寒冰。

贵客终难屈，蓬门不用应。此中有佳处，黄卷短檠灯。
和孔武仲金陵九咏 白鹭亭
苏辙（宋代）

白鹭洲前水，奔腾乱马牛。
亭高疑欲动，船去似无忧。
汹涌山方坏，澄清练不收。
中秋谁在此，明月满城头。
沅州秋夜忽忆三年前秋夜之作二首 其一
薛瑄（明代）

独坐高堂蜡炬红，宛然秋与昔年同。宦情不改来时淡，诗思浑年到日浓。

杨柳影斜帘外月，芰荷香老水边风。莫言白笔南征久，赢得归囊一物空。
小憩栟楮
杨万里（宋代）

笋舆放下倦腾腾，睡倚胡床撼不应。榉柳细花吹面落，误挥团扇扑飞蝇。
尉迟杯 春暮别褚又梅、金丽生，秋始相见。余又将出游，用美成韵留别
蒋春霖（清代）

河堤路。正下马、晓日笼高树。遥山隐隐云横，知是轻帆归处。

长亭燕子，偏不许、春光别南浦。听歌声、唱到将离，悄衔花瓣飞去。

还记水曲吹笙，频呼酒江船，胜友星聚。旧日垂杨都消瘦，谁更约、东风对舞。

今宵又、芦根繫缆，暗潮涌、霜寒闻雁语。怕孤篷、雨湿疏灯，醉中犹唤鸥侣。
自京还越道中杂占六绝句 其二
唐之淳（明代）

晓日苍凉带水烟，畏途行尽半平川。临流自顾戎衣笑，车马驴船过一年。
次韵何安节抚机
丁木（宋代）

送别邗江路，梅花作暮愁。
关情何水部，回首古扬州。
雁影明寒水，冰澌涩去舟。
想应今夜宿，霜月满瓜洲。
和曾运使 其三
释慧空（宋代）

我梦玉山架茅竹，清溪溅溅路回回。丘山便是庞公宅，老倒扶筇日日来。
次韵谢外舅食驴肠
黄庭坚（宋代）

垂头畏庖丁，趋死尚能鸣。
说以雕俎乐，甘言果非诚。
生无千金辔，死得五鼎烹。
祸胎无肠胃，杀身和椒橙。
春风都门道，贯鱼百十并。
骑奴吹一吷，驵骏不敢争。
物材苟当用，何必渥洼生。
忽思麒麟楦，突兀使人惊。
西斋秋日杂书五首
方回（元代）

对奕不如观，观不如听声。
独坐无来客，小轩秋雨晴。
思之有百忧，不思了无情。
万有皆外物，世重我所轻。
默数前死者，愧兹今独生。
玉壶即事
黄文雷（宋代）

雨过条风着柳芽，淡黄浅绿嫩如花。
陂湖漾漾初侵路，蜂燕纷纷各理家。
带郭园林仙苑近，送春船舫绣帘遮。
芸窗倦倚何山翠，暖霭轻笼日脚斜。
偶成 其三
王渐逵（明代）

僧来索我诗，诗在青林杪。夜深独鹤归，一声江月小。
跋大论配享书
杨长孺（宋代）

覆羔真得皂囊书，锦不元来胜石渠。
但宝银钩并铁画，何须玉带与金鱼。
上元雷雪
项安世（宋代）

巫峡苍江一夜雷，南云北梦万花开。天作自作烧灯会，不放金莲放玉梅。
梁思伯招饮观大池浮磬石
黄佐（明代）

炎城朝雨霁，曦灏气方永。吾庐邻大池，折旋类同井。

凤阁贤主人，飞盖自邀请。巾车入镜林，雕垣一何整。

花竹憺清幽，禽鱼逐光影。旷荡云天中，坐觉尘虑屏。

班荆列琼筵，持觞玩华景。潜波出浮磬，奇峦光囧囧。

飞跃其犹龙，岂伊徒硁硁。作霖升北阙，发迹起南岭。

矫首怀文康，于今嘅人景。冠霞陟彤楼，乘飙汜兰艇。

庭阶森玉立，儿孙劝醪茗。浩歌微醉中，逍遥独深省。
中秋泊雩都东岳前对月书怀
卢琦（元代）

纤云不动清宵永，嫦娥开镜悬秋影。一轮冰玉碧娟娟，万顷玻秋寒烱烱。

去年此夕赴帝京，钱塘江上邀月明。今年宦游经赣水，停舟对酒雩溪清。

雩溪之水清且真，一杯祝月酬波神。人生三万六千日，对此中秋能几人。

君不见庾亮登楼兴起歌，凭栏长啸思如何。又不见杜陵年老客他州，遥怜儿女闺中愁。

英雄儒术知安在，空有虚名至今留。白水书生今已老，常见婵娟长是好。

宦情羁思徒悠悠，醉卧舟中从潦倒。
澹堪杂诗 其二
成多禄（清代）

老友林琴南，写图远寄我。虽未至吾庐，位置似亦颇。

大江日夜流，襟前复带左。老树听吟声，满地松花堕。

白云时出入，幽扃浑不锁。即此有声画，谓之诗也可。
次韵董令升四咏 其二 竞秀亭
朱翌（宋代）

山阴道士顷留连，应接烟云马不前。君说江南亦如此，我虽未到想当然。
折梅
张道洽（宋代）

日暮天寒小驿亭，竹边流水浅泠泠。
一枝蚤落诗人手，无恨春风入胆瓶。
书次儿槱十四岁所作山水画
洪繻（清代）

余性爱山水，偶涉辄成趣。引领东南峰，日夕起烟雾。

阴晴风雨时，崎岖心遥注。重重丘壑深，无因得小住。

宗炳五岳形，空从梦中遇。何意此图中，一一江山具。

石岩峭以幽，瀑泉奔而赴。曲崖藏板杉，飞甍隐林树。

茅屋几人家，小桥通来去。远塔想钟声，白云有深处。

僻径红叶踪，渔樵相对语。回首望大荒，长江涵阴曙。

烟帆缥渺中，潮流变朝暮。自昔郎士元，爱题潇湘素。

未若孟襄阳，洞庭任回溯。吾儿有天机，恍入湖山路。

我神为之移，载发烟霞痼。辋水出新裁，武陵寻旧渡。

一时玉笋班，两见虎头顾。米家小米传，坡老小坡慕。

我惟裕文章，愿汝衣钵护！况汝诗与文，妙才兼幼悟。

慎勿泥雕虫，自封龙驹步！
句
刘筠（宋代）

渝舞气豪传汉俗，丙鱼味美敌吴乡。
宿小沙溪
杨万里（宋代）

诸峰知我厌泥行，卷尽痴云放嫩晴。
不分竹梢含宿雨，时将残点滴寒声。
送陈长官赴衡阳
徐积（宋代）

楚天摇落霜风早，山色依依江渺渺。洞庭水寒帆影孤，雁声正在衡阳道。

君不见屈原憔悴贾生夭，遗恨至今犹未了。日晚江头船住时，行人莫望江边草。
偈颂一百一十七首 其一
释绍昙（宋代）

池开古镜奁，山耸青螺髻。急著眼来看，不得作境会。

觌体全彰解脱门，一踏牢关百杂碎。
送郝同知
方回（元代）

仆昔尘忝岁壬戌，甲科为首降为乙。
宰相谓己□□□，□实见怒出私臆。
汉东掌教大洪山，寄名帅幕□□。
□陵还鄂舣安陆，燃火高岸夜伐荻。
是时约近一二□，□书有来递铃急。
阃公拆观众太息，郢州新丧二千石。
□□盖代真人豪，养士万数马千疋。
边头失此老□□，□□以致襄阳失。
世事轮云勿叹嗟，郢州诸子吾皆识。
伯仲□□落鵰手，舞骑弯弓轰霹雳。
黄金锁甲青油幕，黄卷青灯从此出。
能为横槊建安诗，不减修禊永和笔。
难弟兄中屈指三，漳州半刺今第一。
黄合紫枢乌台官，有求可以唾手得。
邂逅一閒二十年，髭雪鬓霜慵不摘。
我老我穷甚于公，公独枉驾顾此客。
既觞我酒俎豆之，又厪珠玉□□什。
一别千门换桃符，梅初未白柳遄碧。
人生有若鸿□□，衔芦一枝食数粒。
往来去就无定所，寒避江湖暖沙碛。
此心与彼独不同，睡裹有情梦相忆。
咏古诗十二首 其三
刘敞（宋代）

赵国弃鸣犊，孔圣为之回。西伯善养老，伯夷以为归。

驰驱西楚郊，徘徊太皞墟。周汉多封君，不祀既忽诸。

三坟基皇德，八索总道枢。若人岂欺我，虞夏亦典谟。

万里如浮云，古风讫无馀。往矣不可追，喟然为踌躇。
送香潜亨
邹浩（宋代）

炙背轩楹日转时，博山炉顶驻游丝。先生妙与此心契，凭仗清香一解颐。
病目作近体诗五首
晁说之（宋代）

何事兰成酷爱愁，借愁为乐总宜休。
天涯二月无新历，京国三年误旧游。
忽接家书迷远近，欲为客难却沉浮。
道人犹喜频相遇，话尽丹丘更虎丘。
雁塔（开元八年，清河傅岩题此诗于雁塔）
解彦融（唐代）

峥嵘彻倒景，刻峭俯无地。勇进攀有缘，即嶮恐迷坠。

窅然丧五蕴，蠢尔怀万类。实际罔他寻，波罗必可致。

南山缭上苑，祇树连岩翠。北斗临帝城，扶宫切太清。

餐和裨日用，味道懿天明。绿野冷风浃，紫微佳气晶。

驯禽演法要，忍草藉经行。本愿从兹适，方知物世轻。
正月初四后十余日病嗽不能出杂书十首
方回（元代）

僦居背古城，楼西耸乔木。
两年见黄落，雪尽欲再绿。
往时春鹊雏，理巢乳哺续。
不归视吾儿，于此拜饥腹。
穷山况味等，差胜客景独。
题石门奉真观
刘宰（宋代）

叠障为屏石作门，阴云漠漠雨昏昏。
清游到晚不知去，要上峰头望晓暾。
五月十一日见姑米山
赵文楷（清代）

三日天风便，遥看姑米山。五峰排水面，一线出云间。

远目真空阔，狂涛若等闲。舟人齐举首，惊喜破愁颜。
熙宁望祭岳镇海渎十七首
佚名（隋代）

鼓钟云云，敛管伊伊。
神既醉袍，日送言归。
山有厚藏，水有灵德。
物其永依，往奠炎宅。
观祝少林所藏画三首
赵蕃（宋代）

沈牛二可归耕去，百尾言之无乃多。
安得神仙张果老，为君叱起满池阿。
避寇村舍戏踏杷颠仆
程俱（宋代）

试踏百齿杷，恍如乘风航。𠿕觑不自持，寻丈得仆僵。

牛惊更疾足，天全偶无伤。代斲既创手，学制安可尝。

田翁一笑粲，何日千斯仓。
初冬书怀
朱淑真（宋代）

触目园池景，荷枯菊已荒。风寒侵夜枕，霜冻怯晨妆。

江上枫翻赤，庭前橘带黄。题诗欲排闷，对景倍悲伤。
奉和御制中秋翫月歌
寇准（宋代）

戒井铜龙漏水平，玉轮初满物华清。
光连南极星辉正，影泛中天帝宇明。
风来蘋末披轻雾，香湿兰丛浥零露。
绛河横度灿云章，灵鹊群飞绕宫树。
法久照兮庆昌时，乐芳宴兮忘疲。
敷睿文兮玩澄景，当严更兮渐永。
九门秘邃敞尧宸，霭霭金波瞩目频。
进牍岂能抽鄙思，赓歌深愧预朝伦。
庭梧七首 其二
王鏊（明代）

春朝起常迟，欲觉还偃仰。隔窗幽鸟声，日照梧桐上。
顾君际近集
顾逢友（宋代）

有诏曾求魏仲先，草堂飞鹤避茶烟。
晚营馁鬼今何限，弱冠诗名六十年。
正月十日作
宋庠（宋代）

偶随和气上层台，河里风烟已暗开。
空说虎牢天地险，不知春色过关来。
廖子晦以通书及龟山道乡晦庵帖见惠
曹彦约（宋代）

文公垂宪墨淋浪，鼎立龟山更道乡。
家有一焉犹冠绝，宝兹三者见珍藏。
来从叠嶂层峦里。置在光风霁月傍。
收拾兵戎无一物，满船空载有归装。
听窦圭琴
胡仲弓（宋代）

指按金徽星斗寒，试听一曲话悲欢。
妙音怕入时人耳，携入白云深处弹。
扈跸词三十二首 恭和圣制渡河馀字二首 其十五
陆深（明代）

渺渺长河万里馀，昔年清澈见游鱼。太平天子南巡日，稳渡龙舟似板舆。
次韵刘贡父春日赐幡胜 其一
苏轼（宋代）

宽诏随春出内朝，三军喜气挟狐貂。镂银错落翻斜月，剪綵缤纷舞庆霄。

腊雪强飞才到地，晓风偷转不惊条。脱冠径醉应归卧，便腹从人笑老韶。
试日怀世美
邹浩（宋代）

挟策刚为泮水行，暖风迟日试诸生。姚黄魏紫知何许，独有杨花扑砚轻。
小重山·一个麻囊一个瓢
王哲（金朝）

一个麻囊一个瓢。我咱三口子，过清朝。饥来长采玉芝苗。克肠腹，水向火中烧。舞袖拂风飘。青鸾前引路，蹑云梢。蓬莱须访旧王乔。重相约，同共上丹霄。
边游别友人
张蠙（唐代）

欲别不止泪，当杯难强歌。家贫随日长，身病涉寒多。

雨雪迷燕路，田园隔楚波。良时未自致，归去欲如何。
和吴冲卿藏菜
梅尧臣（宋代）

霜前收美菜，欲以御冬时。
备乏且增品，挑新那复思。
菖葅嗜西伯，姜食语宣尼，
未免效流俗，竞将罂盆为。
懒牛
释惟一（宋代）

鼻绳拽脱了无拘，慵有余兮顽有余。
芳草满前浑不雇，眠云卧月只如如。
张琴柯以所摹其先德万里归舟图索题，为赋四绝句 其三
丘逢甲（清代）

乌目山人旧墨存，百千曾购海王村。于今已入沧桑劫，归棹天涯倍断魂。
李太傅挽词三首 其一
刘敞（宋代）

数闻伏阁议，屡上荐贤书。任重道空远，名荣身反疏。

异乡悲鵩鸟，清诏隔公车。招隐真虚语，江湖万里馀。
山居晚步 其二
周南（宋代）

步担腰镰急，平畴沥稻稀。水云漫白道，烓灶起青霏。

缝塔随烟暝，巢乌择木飞。年丰閒正少，乘屋匠人归。
西江月·花气烘人尚暖
张炎（宋代）

花气烘人尚暖，珠光出海犹寒。如今贺老见应难。解道江南肠断。谩击铜壶浩叹，空存锦瑟谁弹。庄生蝴蝶梦春还。帘外一声莺唤。
挽吴太夫人
陈宓（宋代）

蚤出勋名裔，中年历险巇。
事姑追孝妇，教子作儒师。
狱为平反喜，金缘赈贷施。
鱼轩归去后，两郡几人悲。
隐居杂兴 其五
杨公远（宋代）

髼松两鬓欲成丝，又是桃红李白时。百岁光阴须藉酒，一生志趣莫过诗。

世情因向贫中识，画思方知老后宜。却喜半犁新雨过，旋分菊本莳东篱。
重九后五日游齐山
严粲（宋代）

官痴缚辰酉，节物如相负。兹游未觉晚，黄花落吾手。

没鸥江自迥，脱叶山新瘦。凄凉千载心，西风一搔首。
次余仲庸松风阁韵十九首 其十六
裘万顷（宋代）

为怜风雨趣春回，故著秋花到处栽。
兰菊从来盛风味，不妨环绕读书斋。
题买从道枯木石图
陈镒（明代）

寂历何年树，槎牙傍水村。霜风吹叶尽，秋色落云根。
题汪水云诗卷
李嘉龙（宋代）

江湖牢落叹蘧年，说着乾淳泪泫然。
折桂昔为天上客，餐松今作洞中仙。
南窗寄傲陶元亮，东海归来鲁仲连。
紫凤天吴颠倒褐，抱琴又泛楚江船。
湖上閒赋 其四
黄裳（宋代）

源出灵山分外青，若从葛坞更须灵。谁知天乐逢真景，难向人间作画屏。
赠张御史
郭祥正（宋代）

我爱张御史，酒船打拍浮。欲邀天下贤，尽向酒中愚。

世人虽饮酒，只知酒味不知酒意胡为乎。又闻夜归东海头，抚掌唤月当金壶。

须臾虾蟆蚀月黑，公起磨刀代天诛。虾蟆吐月入地走，玉兔还家，桂树不枯。

公方醉卧，嫦娥惊呼。且语东方苍青龙，迟迟推出赫日车。

自然月光不灭，公饮不彻，是时应笑高阳徒。
为黔中李封君赋
卢龙云（明代）

诗礼家传旧，丝纶帝泽优。累仁开奕叶，嗣业发潜修。

教仕光贻燕，移忠迈作求。鹏看九万里，椿颂八千秋。

柱后乘骢出，山中伴鹿游。考槃怡岁月，锡服贲林丘。

报主归三殿，寻真到十洲。夜郎初赋鵩，天使尚鸣驺。

雪在松楸拱，云飞洞壑幽。通家情倍切，溯派泽长流。

宦绩今逾起，皇恩晚更酬。显扬知未艾，裕后接孙谋。
官田行
高斯得（宋代）

噫呼嘻乐哉，咸淳三年之秋大有年。
近自浙可东西江与淮，远及七闽二广连四川。
黄云一望千万里，莫辨东西南北阡。
瓯窭污满沟塍，秧马折轴担頳肩。
天公更好事，十日不打雨。
三边不动尘，穑人更何虑。
自从田归官，百姓糟糠难。
况复年苦饥馑，草根木实为珍餐。
嵯峨殍骨横千里，待得今年能者几。
只道伸眉得一笑，酒肉淋漓浑舍喜。
谁知一粒不入肠，总是公家主家米。
夜闻东家邻，偃仰啼孤婢。
我问汝为谁，答云无食无儿穷妇人。
今年公田分司官吏恶，那有遗秉滞穗沾饥贫。
大家京坻那复有，惜米如珠藏在囷。
我闻唐家天子即位当四年，天下斗米惟三钱。
我皇不减贞观主，相公亦如房杜贤。
奈何米价百倍逾贞观，此病岂得无其源。
呜呼噫嘻，我知之矣。
自从买公田，丰年亦凶年。
此何人哉，悠悠苍天。
更有一事尤堪怪，欲说未说心先怕。
今年处处皆有秋，何故天台大水独无一粒收。
一粒不收犹自可，臣水王，
君火囚，此事颇关宗杜忧。
书生守经论白黑，无乃将身豺贙投。
和杜凝台观察登雅州城楼 其二
曹焜（清代）

千叠碉门落照中，旌旗犹记汉时功。横磨十万边尘暗，直指西时使节通。

出塞风云思壮士，登坛剑佩识元戎。圣朝声教原无外，未忍蛮陬阻会同。
绍兴以后蜡祭四十二首
佚名（隋代）

礼乐既成，神保聿归。
言归何所，地纪天维。
岂惟屡岂，嗣几所祈。
亿万斯年，神来燕娭。
大龙湫记
李孝光（元代）

大德七年，秋八月，予尝从老先生来观大龙湫。苦雨积生夜，是生，大风起西北，始见生出。湫水方大，入谷未到五里余，闻大声转出谷中，从者心掉。望见西北立石，作人俯势，又如大楹；行过二百步，乃见更作两股倚立；更进百数步，又如树大屏风。而其颠谽谺，犹蟹两螯，时一动摇，行者兀兀不可入。转缘南山趾稍北，回视如树圭。又折而入东崦，则仰见大水从天上堕地，不挂著四壁，或盘桓久不下，忽迸落如震霆。东岩趾有诺讵那庵，相去五六步，山风横射，水飞著人。走入庵避，余沫迸入屋，犹如暴雨至。水下捣大潭，轰然万人鼓也。人相持语，但见张口，不闻作声，则相顾大笑。先生曰：“壮哉！吾行天下，未见如此瀑布也。”

是后，予一岁或一至。至，常以九月。十月则皆水缩，不能如向所见。今年冬又大旱，客入到庵外石矼上，渐闻有水声。乃缘石矼下，出乱石间，始见瀑布垂，勃勃如苍烟，乍小乍大，鸣渐壮急，水落潭上洼石，石被激射，反红如丹砂。石间无秋毫土气，产木宜瘠，反碧滑如翠羽凫毛。潭中有斑鱼二十余头，闻转石声，洋洋远去，闲暇回缓，如避世士然。家僮方置大瓶石旁，仰接瀑水，水忽舞向人，又益壮一倍，不可复得瓶，乃解衣脱帽著石上，相持扼掔，争欲取之，因大呼笑。西南石壁上，黄猿数十，闻声皆自惊扰，挽崖端偃木牵连下，窥人而啼。纵观久之，行出瑞鹿院前——今为瑞鹿寺。生已入，苍林积叶，前行，人迷不得路，独见明月，宛宛如故人。

老先生谓南山公也。
变竹枝词九首之四
贺铸（宋代）

北渚芙蓉开，褰裳拟属媒。
但闻竹枝曲，不见莫愁来。
晓出净慈寺送林子方
杨万里（宋代）

毕竟西湖六月中，风光不与四时同。
接天莲叶无穷碧，映日荷花别样红。
晚登京口倅厅富览二首
陈鉴之（宋代）

穷途逢伟观，小阁江万里。
薄暮岸幅巾，寒烟四山起。
天河注平淮，斗柄卧芦苇。
欲返还少留，灯青客船尾。
观南塘四首呈沈守
陈傅良（宋代）

夹道欢呼百里间，不论扶杖与胜冠。
公年几许颜何似，迟放牙樯待我看。
引自落便宜句
孙光宪（五代）

窗下有时留客宿，室中无事伴僧眠。
次韵舍弟赏心亭即事二首
王安石（宋代）

槛折檐倾野水傍，台城佳气已消亡。
难披榛莽寻千古，独倚青冥望八荒。
坐觉尘沙昏远眼，忽看风雨破骄阳。
扁舟此日东南兴，欲尽江流万里长。
赠彭神机
文天祥（宋代）

挽强二石徒碌碌，学到穿杨精艺熟。
百发百中无虚弦，百中一趺前功辱。
彭君绝识透黄间，不师逢羿师珞琭。
天度三百六十强，一算不容失正鹄。
吾闻天机难语人，往来了了拈众镞。
君姑藏用凝于神，矢口莫轻谈祸福。
浣溪沙 晓出钱塘门 见潘钟瑞《香禅词钞稿》
沈允慎（清代）

一派春阴逐浪消。碧云晴压画栏桥。金莺啼处晓风高。

淡白残栏飞竹院，嫩黄新柳系兰桡。可怜滋味属花朝。
山居 韬云磴
程俱（宋代）

阴阴韬云径，步步云生足。巾裾扑空翠，逶迤向山麓。
菊花歌
郑思肖（宋代）

太极之髓日之精，生出天地秋风身。万木摇落百草死，正色与秋争光明。

背时独立抱寂寞，心香贞烈透寥廓。至死不变英气多，举头南山高嵯峨。
月中桂树
顾封人（唐代）

芬馥天边桂，扶疏在月中。能齐大椿长，不与小山同。

皎皎舒华色，亭亭丽碧空。亏盈宁委露，摇落不关风。

岁晚花应发，春馀质讵丰。无因遂攀赏，徒欲望青葱。
挽李泰发参政三首
曾几（宋代）

汉室推元礼，唐家得卫公。
龙门倾后辈，鲸海伏孤忠。
守护多神物，旋归一老翁。
如何九江路，万事并成空。
句 其十二
洪刍（宋代）

龙沙依旧抱城流。
秦淮钱春
杨兆璜（清代）

杜鹃声里渺天涯，争似征夫不忆家。皱面自怜前度客，成阴无忆旧时花。

愔愔水阁风初缓，黯黯江城日易斜。开遍鼠姑飞尽絮，令人回首惜年华。
游白云山
张天保（清代）

临水如无水，登山不在山。谁人能识此，我意自空间。

酒向松间煮，诗从花下删。柴门何用闭，留待白云还。
送笋芍药与公择二首 其一
苏轼（宋代）

久客厌虏馔，枵然思南烹。故人知我意，千里寄竹萌。

骈头玉婴儿，一一脱锦䙀。庖人应未识，旅人眼先明。

我家拙厨膳，彘肉芼芜菁。送与江南客，烧煮配香粳。
奉祠东归
蔡戡（宋代）

书生贱分动多奇，浪得声名毁亦随。
绝口不须谈世事，扪心唯有仗天知。
人间变态浑如戏，眼底风光总是诗。
白石清泉无限好，挂冠神武未为迟。
食曲河驿
韩愈（唐代）

晨及曲河驿，悽然自伤情。群乌巢庭树，乳燕飞檐楹。

而我抱重巢，孑孑万里程。亲戚顿乖角，图史弃纵横。

下负明义重，上孤朝命荣。杀身谅无补，何用答生成。
赠秋月叶相士
文天祥（宋代）

急流勇退神仙，跋蹩龙钟将相。
借问华山山中，何似天津桥上。
初晴过孔先生园居得泥字
葛一龙（明代）

一雨百忧集，好山空杖藜。
偶从樵采去，言访石林栖。
屋角蜘蛛网，檐牙燕子泥。
留欢对新旭，不道夕阳西。
岿然亭
钱时（宋代）

西山紫翠入层霄，老木尘风万窍号。
会得此时亭上意，巍然非下亦非高。
送游山道者
齐己（唐代）

我亦游山者，常经旧所经。雪消天外碧，春晓海中青。

可见乱离世，况临衰病形。怜君此行兴，独入白云屏。
将游丹霞由相江进艇夜泊仁化江石
陈王猷（清代）

春草青未歇，春水流尚浅。曲折溯清湍，逶迤漾轻艑。

出门惬嘉游，旷焉胸怀展。飞鸟时去来，闲云自舒卷。

落日生野烟，前溪忽已远。石壁截横江，群峰势回转。

眷兹丘壑情，人事惭仰俯。停舟渔火中，明月独相款。
三峡桥 其二
王十朋（宋代）

滟滪瞿塘在眼前，便应从此上青天。秋风脱叶随流下，疑是十帆出峡船。
出城所见赋五题
宋祁（宋代）

二月花堪爱，全开未落时。
香轻长抱蕊，霞破即团枝。
舞蝶何曾定，流莺不待期。
劳君金缕唱，更尽拍浮卮。
游石桥岩并内岩
光聪诚（清代）

白岳辟西户，石磴几盘纡。山穷敞绣塍，缘隰陟崎岖。

丹岩突兀耸，赤城霞不如。太古余溜痕，赭黑交相于。

壁有青龙蛰，倒挂颔垂珠。神彩宛飞动，苔藓绕其躯。

山势忽幻形，长桥跨清虚。广度三百弓，高建五丈旟。

中摇一峰影，窈窕似名姝。青青千琅玕，暮倚容更殊。

搜奇越长桥，内岩何沮洳。岩端洒霜雪，炎夏凉衣裾。

在昔甘泉子，辟堂此读书。堂圮易梵刹，刹更倾颓余。

人事有兴废，林壑无终初。我来乐斯丘，箴言谢卫蘧。
送春 其一
陈守一（明代）

杜宇催残花更开，声声恰动掌中杯。眼看一树垂杨色，欲绾春光那得回。
归自滨州
许景衡（宋代）

扶疏弱柳绿初匀，哑咤黄鹂语未真。行路逢春浑不觉，却须说似探花人。
送周尚书赴滑台
张祜（唐代）

楚谣襦袴整三年，喉舌新恩下九天。鼓角雄都分节钺，

蛇龙旧国罢楼船。昆河已在兵钤内，堂柳空留鹤岭前。

多病无由酬一顾，鄢陵千骑去翩翩。
磊园舍作禅林招予主社感而留题
释函是（明代）

四十年来事转新，此时泉石昔时人。右军第宅今犹在，晋室山时久已湮。

拄杖尚能观布地，栽松真欲论前因。深堂雁影何由度，莫话寒山春信频。
题诸葛武侯画像
王柏（宋代）

隆中高卧匪无情，鼎峙规模岂素心。
自是将军三顾晚，坐看世变转移深。
故仆射司马文正公挽词四首 其一
张耒（宋代）

黼座方恭点，邦家付老臣。颂歌民一口，形势国千钧。

富庶新田里，忠臣旧搢绅。裴公恨不早，丘祷叹无神。
赏花钓鱼二首
司马光（宋代）

日丽芙蓉阙，春浓太液波。
苑门鸣玉集，辇路翠华这。
芳树周阿密，嘉鱼在渚多。
浮英入樽斝，颁首出蒲荷。
人乐熙熙德，臣赓旦旦歌。
万生同鼓舞，相与醉天和。
乍晴与客登眺和陶和胡西曹韵
吴芾（宋代）

方欣秋气爽，庭户生凉颸。
俄然毛骨冷，霜露侵人衣。
乍霁还可喜，领客登翠微。
犹有篱下菊，不见园中葵。
徘徊视景物，似与人俱衰。
幸有本中物，何妨时一挥。
人生得行乐，老去未为迟。
宋玉犹未老，何事苦多悲。
和黄秋三衢舟中韵
赵必象（宋代）

壮志曾期捋虎须，中年跛鳖困泥途。
糟{左米右离}富贵几泥醉，卢雉功名一掷呼。
世事看来真塞马，吾才只可比黔驴。
客游倦矣休归去，三迳可松园可蔬。
渔翁
柳宗元（唐代）

渔翁夜傍西岩宿，晓汲清湘燃楚竹。
烟销日出不见人，欸乃一声山水绿。
回看天际下中流，岩上无心云相逐。
望山有怀故人
常伦（明代）

羁步局重城，流观狭四野。
高高见西山，乡愁冀倾写。
天际望不极，延伫一潇洒。
落叶归故根，山云满楸郤。
无情尚有适，何以慰离者。
次韵陆务观送行二首
周必大（宋代）

议论今谁及，词章更可宗。
三年依玉树，一别送尘容。
尽日寻山寺，思君傍塞烽。
五言何敢续，持用当缄封。
蔡州路中作五首寄都下 其一
刘攽（宋代）

病馀清骨鬓成霜，惭负腰间郡组长。等是君恩容卧治，淮西何必减淮阳。
上元夕擘柑
梁以壮（明代）

美人出怀袖，传我一柑归。指上春痕脆，灯边香雾飞。

近知垂老得，能集幼孙围。萍实何年事，空劳感物微。
将及下蔡寄仲求
彭汝砺（宋代）

不见大夫行五年，渡淮欲见泪潺湲。忧怀荏苒今衰矣，仕宦迟回亦偶然。

眼看飞云难自定，身随去鸟拟争先。更鞭驽马登横岭，即借长桥济大川。
石通洞
朱胜非（宋代）

涪翁诗名存宇宙，李杜摧锋君殿后。山川草木经品题，千古佳名长不朽。

中年微累黔中□，石通曾运羲□□。
生烜儿志喜
马静音（清代）

良辰屈指及秋元，喜见明珠耀小轩。今日人皆称似祖，他年汝小愧为孙。

秋风丹桂非无种，福地仙桃信有源。伫看彩衣娱白发，祯祥重与细评论。
寄题王钦之自圆庵
秦观（宋代）

诛茅北户结圆庐，从事风流入画图。
珠箔粉垣藏混沌，葛巾藜画造虚无。
春闲居士天花室，昼静仙人白玉壼。
遥想吏行凫鹜散，沉烟一穗对团薄。
有约
周密（宋代）

有约携樽去，同登百尺楼。便须乘好月，何必待中秋。

天地能容醉，山川不贮愁。悠悠身世事，已付一虚舟。
读汉武本纪
徐奭（清代）

羽檄频年出凤台，边云漠漠战魂哀。可怜抛尽沙场骨，不换单于寸土来。
荒田拟白乐天
萧贡（金朝）

荒田几岁阙人耕，欲种糜荞趁晚晴。急手剪除荆与棘，一科才了十科生。
题定光寺
黄公度（宋代）

为怜山色好，百里赴幽期。
叠嶂生寒早，修林出日迟。
年华空晼晚，时事竟艰危。
咫尺故园在，题诗有所思。
访朱放山人
皎然（唐代）

野人未相识，何处异乡隔。昨逢云阳信，教向云阳觅。

空闻天上风，飘飖不可觌。应非矍铄翁，或是沧浪客。

早晚从我游，共携春山策。
咏素蝶诗
刘孝绰（南北朝）

随蜂绕绿蕙，避雀隐青薇。
映日忽争起，因风乍共归。
出没花中见，参差叶际飞。
芳华幸勿谢，嘉树欲相依。
点绛唇 其六 南昌寓楼见周屺公题壁依韵和之
吴绮（清代）

一派波声，片帆吹过鄱阳雨。晚霞收暑，是我登楼处。

浪迹天涯，事事浑无绪。何时去，往年西浦，酹酒同怀古。
赠倪正甫令子阿麟
杨万里（宋代）

精神玉雪眼点漆，总角两髦锦缠碧。
郎君未出客已惊，隔窗读书鸾鹤声。
松烟免颖小三昧，虿尾银钩略无对。
锺王笔法老始成，阿麟今才十二龄。
七十列傅十二纪，白头书生不能记。
乱抽架上聊试渠，横诵倒诵如流水。
二雅三颂已作笺，要与毛郑争先鞭。
吟诗作赋更余事，不论五言兼七字。
奉常先生有阴功，翰苑仙人有家风。
高科好官手可唾，更看声名寒天破。
老夫还曾浪语麽，老夫还曾浪语麽。
和陶渊明饮酒诗
滕岑（宋代）

有客衣百衲，狂言如病风。
一饮至数斗，醉臣官道中。
我尝延之饮，问对略可通。
告我珠异雀，无轻发其弓。
生查子（绍兴戊午姑苏郡斋怀归赋）
向子諲（宋代）

我爱木中犀，不是凡花数。清似水沈香，色染蔷薇露。

芗林月冷时，玉笋云深处。归梦托秋风，夜夜江头路。
向读三秦记闻周平王东迁见白鹿於此原以是得名予自辋川经此漫思往事而姑识之以诗
朱诚泳（明代）

周辙东迁叹黍离，巍然王业遽陵迟。千年白鹿空原外，争似呦呦在囿时。
马口
陈造（宋代）

氛昏翳春晓，瞠目如堂蒙。
停舟少须之，红日碾高空。
是时群山间，积雪未肯融。
岩雾不尽收，似角藻绘功。
屏障莽回合，粉墨纷异同。
嵌岩眩有无，草树森玲珑。
皛皛琼为田，奕奕旆卷风。
羃篱抹高顶，下乃卧玉龙。
隐显随断续，间簉成葱栊。
微漪湛不摇，一一县镜中。
酒杯与诗笔，客次宁阙供。
搴取不赀景，纳我云梦胸。
一笑漂泊里，孰谓吾涂穷。
摩挱好东绢，世恐无此工。
送李明甫召除奉常簿
陈棣（宋代）

睿主临轩达四聪，皎如丽日明高穹。倾葵发蔀烛幽隐，熙然万高还春风。

鼎新百度跻时雍，西垣东省罗鹓鸿。锋车趣召无虚日，高阳才子咸登庸。

古桃小垒江之东，迩来庆事何其丰。使君已秉螭坳笔，尺一于今召我公。

我公智略真夔龙，剑佩合侍明光宫。升平雅乐欲大备，暂借笔管调笙钟。

奉常地峻位望隆，不与列棘监寺同。文传章句群经外，器识錞于众乐中。

不愿封侯食万钟，不羡乘云游樊桐。羡公此行登仙去，蜚声直上彻九重。

上方更化归醇醲，论思献纳宜舂容。凝旒若访草茅士，馀论无忘采菲葑。
修西方十二时 其二
道镜　善导（唐代）

日出卯，不应念佛论多少。安在专心击一缘，勿为妄境相侵扰。
闻虞沔州有替将归上都登汉东城寄赠
刘长卿（唐代）

淮南摇落客心悲，涢水悠悠怨别离。早雁初辞旧关塞，秋风先入古城池。

腰章建隼皇恩赐，露冕临人白发垂。惆怅恨君先我去，汉阳耆老忆旌麾。
次韵张当进题神君庙
李石（宋代）

桂楫方东泛，荷衣已出尘。
曲江寻相业，犹是姓张人。
寄空惮师
曾几（宋代）

江西句法空公得，一向逃禅挽不回。
深密伽陀妙天下，无人知道派中来。
奉和圣制赐王公千秋镜应制
张说（唐代）

宝镜颁神节，凝规写圣情。千秋题作字，长寿带为名。

月向天边下，花从日里生。不承悬象意，谁辨照心明。
为人题
郑谷（唐代）

泪湿孤鸾晓镜昏，近来方解惜青春。

杏花杨柳年年好，不忍回看旧写真。
寄王荆公介甫
曾巩（宋代）

数病门稀出，常贫客少过。
经纶知龃龉，耕钓亦蹉跎。
两事艰难极，孤心感慨多。
素交千里远，谁听此时歌。
颂古二十一首
释正觉（宋代）

如今推也，是子是贼，
买帽相头，食鱼去骨。
偈颂一百零一首
释慧性（宋代）

离四句，绝百非。
一言已出，驷马难追。
一任金鸟东出，徒教玉兔沈西。
千钧之弩，不为鼷鼠而发机。
异川行
顾璘（明代）

季春之月日应柳，野客维舟汶川口。此方赤旱罹百忧，复尔颠川示灾咎。

黑云勃郁西北生，轮囷直上掩太清。嘘烟噫气塕然至，白日不得为光明。

沙飘石走樯柱折，鸡犬窜匿皆狂鸣。草茅半捲向空落，大麦小麦扬枯茎。

阴霾沉沉血色赤，赫如伯益烈火焚榛荆。万窍雷呼动天地，又如真宰下与群妖争。

宋郊六鹢飞且退，昆阳虎豹各战惊。蓬窗孤坐不敢寐，旅魂惨怛伤和平。

忆昔壬申群盗起，梁宋灾徵每如此。十年白骨撑乱麻，父老悲号未云已。

祗今尧舜居明堂，辟除凶慝登贤良。璿玑方调七政理，此事乖剌诚何祥。

世无瞽史知天道，独立沉吟向苍昊。
水调歌头 温陵东湖次陈休齐体仁韵
林淳（宋代）

潇洒东湖上，夜雨洗清秋。朝来尘霁，凝望千里兴悠悠。

山色揉蓝深染，波影青铜新铸，□冷翠光浮。蓑笠真吾事，聊整钓鱼钩。

坐中客，凌王谢，更风流。一觞一咏，豪俊谈笑气吞牛。

花月连环长好，到处名园池□，遇景且遨游。试问陶元亮，底事赋归休。
八月十四日携家泛月次韵
楼钥（宋代）

稍先一日我中秋，行遍芙蓉与菊洲。
作意安排却非适，不如乘兴径行舟。
客中小年四首 其四
林光（明代）

萧萧双短鬓，忽忽渡流年。心远空鞭策，穷途自不前。

莺花聊岁计，糟粕谢陈篇。柔橹轻烟里，朝来理我船。
寄随守向大夫三首 其二
释子淳（宋代）

道同曾未隔毫端，相别相逢会者难。偶此又蒙清照及，松风桂月袭人寒。
春寒呈提举陈荐龙图
韩琦（宋代）

春寒入人骨，病肌尤见侵。芳园欲暂适，风恶不可禁。

回身复拥炉，噤馀难发吟。几日阳和恩，一开愁悴心。
次韵寄酬无言兄颁政二章 其一
刘一止（宋代）

凤不出丹穴，姬孔叹且思。忽来乃为时，不计身安危。

采色炫世乃，鸣声漏天机。高梧寄孤巢，俯仰反自悲。

矧复鴳雀俦，妒喘如筒吹。我知盛名下，忧惙甚井眉。

宠辱更事耳，何异秦晋饥。生身等世间，宁免相贷资。

公乎岂人谋，天特相兹时。奈何不自量，径欲力撼之。

如我实助喜，良是昔所期。蜀笺冰不如，忽枉洒兰辞。

三复重太息，无术可肉飞。要看笔如椽，涂改生民诗。
红梅阁二首
李石（宋代）

试来红阁觅飞仙，花落花开不记年。
未问庭前几枯树，已将身世等桑田。
题披云阁
金君卿（宋代）

仕路无如衣彩荣，喜闻弦诵日趋庭。
欲光子道兼三乐，须念家傅重一经。
已敞高斋临水镜，更张层构倚山屏。
佳名切砺男儿志，手抉浮云见日星。
送远吟
孟郊（唐代）

河水昏复晨，河边相送频。离杯有泪饮，别柳无枝春。

一笑忽然敛，万愁俄已新。东波与西日，不惜远行人。
有感二首
张嵲（宋代）

庾翼神明还旧观，蕺山草树见挥毫。
如今只作葡萄用，惆怅遭离老虏曹。
题冰霜俪洁图
丘逢甲（清代）

梅仙独步凤城月，雪冷冰寒鍊花骨。瑶琯吹回天地春，黯黯峤云古香发。

使星南耀珠璧光，镌贞玉榜俪冰霜。图花表意出鸾手，琼华铁干生幽芳。

祝梅千春寿无极，群真遍洒金壶墨。仙雏声彻闻绛宵，伫见璇题贲香国。
浣溪沙
李弥逊（宋代）

小小茅茨隐翠微。桥平双手弄涟漪。好风还动去年枝。

得雨疏梅肥欲展，人家次第有芳菲。惜花恰莫探春迟。
朝中措
曾觌（宋代）

金沙架上日璁珑。浓绿衬轻红。花下两行红袖，直疑春在壶中。

花今尚觉，惜花爱酒，依旧情浓。无限少年心绪，从教醉倒东风。
壬子除夕
王莹修（清代）

海山风景此栖迟，劳我精神且祭诗。厄运当如填债满，钝才祇合卖痴宜。

河汾旧学承中说，荆楚前尘话岁时。羡汝遐陬人故故，翻新日月不曾知。
送黄同年京甫必昌赴广西提干二首
王迈（宋代）

君过羊城见菊坡，先生不出意如何。
蜀嘘淮佛人挺乱，京火郊雷天荐瘥。
石介不亲逢庆历，龟山何策救宣和。
狂生忧国头如雪，送客无悰好歌。
野烧
弘历（清代）

野烧遥村向晚焞，星星不戒燎平原。更无吟兴徵丁部，却爱雄词展陆浑。
和孟能静总管西庄閒居九日见招
牟巘（宋代）

风物居然好，亭池稳处安。上饶初奏最，西墅且追欢。

朗诵诗千初，高眠日几竿。放怀闻孟浩，乘兴过苏端。

近局人人喜，閒居事事宽。扶筇差可强，投社亦非难。

岁月期鲐背，功名付鼠肝。相将斟寿斝，一笑拂尘冠。

红蕾春犹小，黄花晚更寒。摩挲话铜狄，惟许鹤来观。
南乡子（用韵和道辅）
苏轼（宋代）

未倦长卿游。漫舞夭歌烂不收。不是使君能矫世，谁留。教有琼梳脱麝油。
香粉镂金球。花艳红笺笔欲流。从此丹唇并皓齿，清柔。唱遍山东一百州。
铁锯和三台偈
释道楷（宋代）

不是宫商调，谁人和一场。伯牙何所措，此曲旧来长。
赠鉴上人（一作赠别筌公）
皇甫曾（唐代）

律仪传教诱，僧腊老烟霄。树色依禅诵，泉声入寂寥。

宝龛经末劫，画壁见南朝。深竹风开合，寒潭月动摇。

息心归静理，爱道坐中宵。更欲寻真去，乘船过海潮。
发丰城县
陆游（宋代）

丰城古县已再迁，出郭十步江渺然。
冷云四合欲下雪，柔橹数声初放船。
孤村灯火照破驿，客子何以娱今夕？不辞金碗醉十分，要看玉花深一尺。
黄俊升大士招同雪槱和尚放舟海珠寺分赋
释元觉（明代）

剖出神珠纵泳游，水天空阔胜南洲。光摇碧渚连云汉，气漾春波撼海楼。

未渡五仙疑石化，曾拈一苇共鸥浮。台前雅集三生话，风起潮声见九秋。
严州多菊然率过重阳方开或举东坡先生菊花开
陆游（宋代）

无人唤醒赋归翁，满把清香谁与同？但办对花频举酒，莫横重九在胸中。
点绛唇 其十六 再赋示王景源使君
向子諲（宋代）

璧月光辉，万山不隔蟾宫树。金风玉露。水国秋无数。

老子情钟，欲向香中住。君王许。龙鸾飞舞。送到归休处。
缘识
宋太宗（宋代）

修心慕道入玄机，方便门停次第依。
种性莫教拘执定，因缘去住不相违。
离他少欲阴功积，淡薄深来绝是非。
浮世利名常逢遣，真空妄想一时归。
玉清乐 其八
赵佶（宋代）

上景三元妙色精，绛宫久已列仙名。

更从大混存雌一，缥缈云车驾羽明。
弟第一百五十三
文天祥（宋代）

沙晚鹡鸰寒，风吹紫荆树。忍泪独含情，江湖春欲暮。
绍兴以后蜡祭四十二首
佚名（隋代）

肇降生民，有不粒食。
维时神农，迺为先樯。
尔末尔耩，云谁之因。
酌以汙尊，我思古人。
颂古三十三首
释师观（宋代）

自从胡乱后，更不少盐酱。
开口便见但，岂在语言上。
挽林焕章二首
刘克庄（宋代）

昔在端平际，临朝想老成。
但闻辕固召，不见伏生行。
霜柏无寒暑，朝华有悴荣。
由来天所靳，上寿与高名。
约张处士游梁
谭用之（五代）

莫学区区老一经，夷门关吏旧书生。晋朝灭后无中散，

韩国亡来绝上卿。龙变洞中千谷冷，剑横天外八风清。

好携长策干时去，免逐渔樵度太平。
更漏子·玉炉香
温庭筠（唐代）

玉炉香，红蜡泪，偏照画堂秋思。眉翠薄，鬓云残，夜长衾枕寒。
梧眉树，三更雨，不道离情正苦。一叶叶，一声声，空阶滴到明。
次韵林楙南见寄
林季仲（宋代）

转首今吾非故吾，问君何用惜居诸。
流年已作悠悠梦，往事徒居咄咄书。
濁酒半壶时自酌，醉头一月不曾梳。
阿谁似我浑无事，睡到目高三丈余。
宝鼎现（上元）
赵长卿（宋代）

嚣尘尽扫，碧落辉腾，元宵三五。更漏永、迟迟停鼓。天上人间当更遇。正年少、尽香车宝马，次第追随士女。看往来、巷陌连＿，簇起星毯无数。

政简物阜清闲处。听笙歌、鼎沸频举。灯焰暖、庭帏高下，红影相交知几户。恣欢笑、道今宵景色，胜前时几度。细算来、皇都更夕，消得喧传今古。

排备绮席成行，炉喷袅、沈檀轻缕。睹遨游彩仗，疑是神仙伴侣。欲飞去、恨难留住。渐到蓬瀛步。愿永逢、恁时恁节，且与风光为主。
诸友信现前之学惧其不能深造寄怀共警
杨起元（明代）

学道先须信现前，现前之外更何言。就处体仁惟活泼，于中观礼便凝坚。

谩揭讲章谈道录，休摽杂记显仁编。知几必自全终始，君子存心只闇然。
醉落魄（院姬□主出为戌妇）
吴文英（宋代）

柔怀难托。老天如水人情薄。烛痕犹刻西窗约。歌断梨云，留梦绕罗幕。

寒更唱遍吹梅角。香消臂趁弓绡削。主家衣在羞重著。独掩营门，春尽柳花落。
赠王叔平
陈藻（宋代）

龟山与我说於潜，忽向平江问酒帘。
何日龟山山下坐，共谈江浙擘蠔粘。
增江道中
冯元基（明代）

芳草碧凄凄，斜阳向客低。竹光摇古道，树色绕长溪。

酒每村中醉，诗多骡背题。离家虽未久，又听子规啼。
露华 和竹垞赋水蓼花
李符（清代）

翠痕染露。占曲渚遥滩，惯宿鸥鹭。冷穗蘸霞，密缀星星红黍。

远遮一片渔矶，相映水荭摇暮。秋容好，江楼望，时有人吟苦。

依依送别南浦。似那日秋娘，香泪凝聚。最惜雁风吹老，渐点芦絮。

雨后半倒凉枝，碎洒钓篷移处。波浪起，烟丛系船且住。
用修殿撰惠予蜀中云根竹笔
严嵩（明代）

西蜀云根修竹清，管城新制比南金。携来尚带岷峨色，赏剧全倾翰墨林。

欲赋远情牵渭树，合裁天诏洒商霖。虚心直节元相倚，珍重佳人赠爱深。
雁山纪游七首·净明寺
薛嵎（宋代）

入寺嫌僧俗，独行松迳幽。
夜扉崖室寂，斋磬铁盂秋。
谷栈云迷级，石溪霜迸流。
维摩不语坐，何日病能瘳。
署中怀人十绝 其六 驾部孙子啬谷华容人家世张楚位不配才常怀邑邑
沈守正（明代）

公子勋名满冶城，逢人处处说鲰生。谗夫未便能投□，匣底鱼肠夜不平。
示禅人
释函是（明代）

闻君五十一，七月是生日。汝徒欲称寿，请我为着笔。

为问生何来，以何为真实。过去已过去，未来未可述。

目前者一着，明白而深密。特地指向君，回首日又出。
湖山八景 其四 晓寺僧钟
李孝光（元代）

大星煌煌小星落，城头呜呜吹画角。机心暮夜伏不行，钟声一鸣群动作。

市人射利坐待旦，山居日晏呼不觉。嗟嗟居人未足多，钟乎钟乎奈若何！
东湖留题 赠周生
黄裳（宋代）

七峰山下无尘客，方寸有能人未识。风吹山水意飘飘，月照市廛机寂寂。

将使居人闻此声，既澄世虑虚生白。英华满轴非春能，银钩更有千钧力。

忽然欲运胸中奇，一挥时落云间壁。何当便跨图南鹏，声意相寻七峰侧。
赠陶琴师
白玉蟾（宋代）

一雨濯旱秋滴滴，西风吹破苍苔色。
松坛月冷夜三更，乌鹊无声露华白。
鳌宫饮散酒杯空，万籁萧骚天变黑。
惠然为我鼓长琴，声里胡笳十八拍。
凄凄呜呜寒蝉鸣，黯然古涧泉琤琤。
挑拢撚抹缓复急，远听近听如猿声。
我生飘泊何云萍，故国关山万里程。
君将三叠入吾耳，调中话出吾平生。
曲罢空歌笙鹤，直欲腾身归碧落。
戴氏鹿峰亭二首呈同游 其一
郭祥正（宋代）

开亭面鹿峰，白鹿每经过。忽衔落花去，还来卧青莎。

仙者不可见，孤峰但嵯峨。疏篁映秀木，好鸟鸣相和。

飞泉洒天窗，六月凉气多。宾朋四五辈，饮酒朱颜酡。

璆琳粲明质，芝术芬长哦。皆为廊庙器，偶会林泉阿。

磻溪与桐庐，回旋竟如何。却笑晋右军，弄笔怜白鹅。
宁子
张耒（宋代）

宁子阳愚饱谙事，贾生恸哭漫多愁。
无言天道何须问，毕竟人间春复秋。
传神悦躬上人
梅尧臣（宋代）

握中一寸毫，宝匣百链金。
监貌不监道，写形宁写心。
古人固不识，今人或所钦。
依然见其质，俨尔恨无音。
子诚丹青妙，巧夺造化深。
妍媸必尽得，幻妄恐交侵。
书意
陆游（宋代）

委顺天知我，经营鬼笑人。
定知穷至死，敢恨病经旬。
爱酒陶元亮，还乡贺季真。
扁舟吾事毕，遗世亦遗身。
自蒲圻临湘趋岳阳道中作十首 其十
李纲（宋代）

龙驾翩翩帝子游，我因谪宦亦淹留。潇湘且傍鼋鼍窟，葭菼空怀鹦鹉洲。

专气愿师周柱史，著书更笑陆忠州。变心从俗吾何敢，千古骚人共此愁。
和陶读《山海经》
苏轼（宋代）

子政洵奇逸，妙算穷阴阳。
淮南枕中诀，养炼岁月长。
岂伊臭浊中，争此顷刻光。
安知青藜火，丈人非中黄。
春愁曲
郭翼（元代）

春阳动宫沼，花色明阑薄。文莺穿柳过，黄蜂粘絮落。

霓裳久不舞，丛簧愁未灼。宁知色易衰，秖念恩如昨。
出野观农二首
宋祁（宋代）

杏蕊菖芽正及春，风烟万顷缥陂匀。
果然庄腹三餐饱，悒悒深耕不顾人。
颂石头和尚草庵歌
释印肃（宋代）

廓达灵根非向背，不关南岳与天台。
父母未生前一著，香严击竹始迷开。
醉桃源
谢逸（宋代）

平飘万点落花飞。残红枝上稀。平芜叶上淡烟迷。那堪春鸟啼。

平细细，日迟迟。轻纱叠雪衣。多情多病懒追随。玉人应恨伊。
山简习池
陈长方（宋代）

夷甫清言百不知，山公日醉习家池。
晋朝将相元如此，石勒刘渊自奋飞。
河北谚
佚名（唐代）

山东一条葛，无事莫撩拨。
内乡天春亭
邵雍（宋代）

内乡有园名天春，春时桃李如彩云。
邑民携觞连帘幕，或歌或舞何欢欣。
县尹中间意自若，直谓前世无古人。
牡丹百品红与紫，华而不实徒纷纭。
偈颂二十二首
释道生（宋代）

我佛生辰四月八，地涌金莲随步发。
天上天下独称尊，微妙真步俱漏泄。
雪山成道度众生，四十九年无剩说。
滔滔苦海架舟航，杳杳昏衢悬日月。
文仲宣义济阳公，曾向灵山蒙起莂。
示现人间长者身，日用步轮活鱍鱍。
一寿二富三康宁，总是前生修种得。
今生福上更增修，果报来生愈超越。
六门昼夜放毫光，万罪红炉飞片雪。
安然端坐白牛车，金锁玄关尽透脱。
殊胜功德利无边，宜尔子孙皆显达。
自知作佛更无疑，何必当来问弥勒。
龟峰末后为全提，铁卵生儿树上飞。
余给事挽词
楼钥（宋代）

乌府仍螭陛，银台更掖垣。
事几无弗论，外似不能言。
厚德镇浮薄，平心剸剧烦。
用才殊未尽，无地可招魂。
奉和鲁望药名离合夏月即事三首
皮日休（唐代）

季春人病抛芳杜，仲夏溪波绕坏垣。

衣典浊醪身倚桂，心中无事到云昏。

数曲急溪冲细竹，叶舟来往尽能通。

草香石冷无辞远，志在天台一遇中。

桂叶似茸含露紫，葛花如绶蘸溪黄。

连云更入幽深地，骨录闲携相猎郎。
赴章陵詶李卿赠别
钱起（唐代）

一官叨下秩，九棘谢知音。芳草文园路，春愁满别心。
句
崔曙（唐代）

夜台一闭无时尽，逝水东流何处还？田家收已尽，苍苍只白茅。
晓起出峡
杨光祖（清代）

远眺近昭平，滩声傍耳鸣。岚浮青嶂隐，日上绿峦横。

试险人常惯，奔湍意转平。梧江三百里，往返一帆轻。
何同年书院
范成大（宋代）

竹色侵晚帙，泉声漱嵌根。
试通丹灶路，应到老人村。
齐东王故邸怀旧游有作
王世贞（明代）

尚忆梁园设醴辰，湖帘乳燕赤榴新。榴分安石珊瑚细，醴出中山琥珀醇。

明月如悬飞盖影，春风忽散曳裾人。何当华屋飘零句，把向羊昙醉里论。
小立
陆游（宋代）

旷怀尘事外，小立绿阴间；举世皆嫌拙，平生剩得闲。
江郊云易暗，旱岁雨终悭。
欲醉尊无酒，悠然对暮山。
大司马乔公觞余清凉寺一首
黄省曾（明代）

虎士行芳馔，虚亭倒玉壶。殷勤司马意，登览纵潜夫。

二月清云落，三山白日孤。遥看春草色，醉杀莫愁湖。
江夕
崔道融（唐代）

江心秋月白，起柁信潮行。蛟龙化为人，半夜吹笛声。
晚过邻几官舍三首
韩维（宋代）

车马东桥绝，凉风满夕轩。
水声通沁苑，树色入夷门。
每接渊明咏，常怀仲理言。
沧洲如可约，杯酒会重论。
经高要诸村墟作 其二
屈大均（明代）

西截牂江水，人家半捕鱼。柑花山女戴，蕉叶野人书。

潦白禾难长，霜黄木未疏。月知船有客，相照水窗虚。
寒食游南园独饮
司马光（宋代）

寒食良辰无赏心，杂花烂漫柳成阴。
若非独酌酬佳景，一日风光直万金。
寄沂孙
刘克庄（宋代）

帝失遗珠不知处，离朱象罔遍咨询。
彼皆宗此于方外，汝独问之于水滨。
求我声音难见佛，得吾骨髓别无人。
即今牛骥嗟同皂，天网何时罩凤麟。
送田仓曹归觐
钱起（唐代）

青丝络骢马，去府望梁城。节下趋庭处，秋来怀橘情。

别筵寒日晚，归路碧云生。千里相思夜，愁看新月明。
山居杂诗九十首
曹勋（宋代）

海棠盛西蜀，豪压春风涂。
三月浣花溪，游人鄙金珠。
少陵时居瀼，诗史切太虚。
独不被品藻，此理端何如。
南楚怀古
陶翰（唐代）

南国久芜漫，我来空郁陶。君看章华宫，处处生黄蒿。

但见陵与谷，岂知贤与豪。精魂托古木，宝玉捐江皋。

倚棹下晴景，回舟随晚涛。碧云暮寥落，湖上秋天高。

往事那堪问，此心徒自劳。独馀湘水上，千载闻离骚。
元夕醉梅山弟家
陈著（宋代）

行年八十病余身，梅坞留连率见真。
花到诗家方吐气，酒无菜饤不成春。
世情风雨妨妇路，古道山林有主人。
珍重此时相得处，弟兄门外是浮尘。